Man sterf in kettingbotsingDie bakkie se wrak. Foto: ER24 ŉ Man is Saterdag dood in ŉ kettingbotsing op die N12, sowat 10 km buite Potchefstroom in Noordwes. Paramedici van ER24 en ander nooddienste is na die toneel ontbied waarby vier voertuie betrokke was. Die voertuie is twee vragmotors, ŉ bus en ŉ bakkie. Russel Meiring, woordvoerder van ER24, het gesê die man se liggaam is in die wrak van die bakkie aangetref en was daarin vasgekeer. “Die man is met verskeie noodlottige wonde aangetref. Ongelukkig kon daar niks vir hom gedoen word nie en hy is op die toneel dood verklaar,” het Meiring gesê. Die man se liggaam moes deur meganiese toerusting uit die motor se wrak gesny word. Niemand anders het beserings opgedoen nie. Die oorsaak van die ongeluk is onbekend en word ondersoek.